
           MARTFŰ VÁROS POLGÁRMESTERÉTŐL

_________________________________________________________________

ELŐTERJESZTÉS

Óvodai intézményfenntartó társulási megállapodás megszüntetésére

Tisztelt Képviselő-testület!

A Magyarország helyi önkormányzatiról szóló 2011. évi CLXXXIX. törvény (továbbiakban: Mötv.) alapján az önkormányzati polgármesteri, jegyzői feladat- és hatáskörök hatékonyabb ellátása érdekében jogi személyiséggel rendelkező társulást hoznak létre.

A Mötv. 146. § (1) bekezdése előírja a jelenleg hatályban lévő társulási megállapodások 2013. június 30-ig történő felülvizsgálatát, és azon társulások átalakítását, mely a törvényi feltételeknek nem felel meg. 

Martfű Város Önkormányzatának 2012. december 31-én az alábbi társulási megállapodásai voltak hatályban:

1.)Tiszazugi Ivóvíz-minőség Javító Önkormányzati Társulás

Székhely: Öcsöd

2.) Körös-Tisza Menti Önkormányzatok Hulladékrekultivációs Társulás

Székhely: Öcsöd

3.) Martfű és Mezőhék Közoktatási Intézményfenntartó Társulás
4.) Martfű és Mezőhék Óvodai Intézményfenntartó Társulás

Az 1) és 2) pontban foglalt társulások esetében a társulási megállapodások módosítását a székhely település a jogszabályi előírásoknak megfelelően elkészítette, melyet a Képviselő-testület egy másik napirend keretében tárgyalni fog. 
A 3.) pontban foglalt társulás 2013. január 1. napjától a törvény erejénél fogva megszűnt, mivel a köznevelési feladatot ellátó egyes önkormányzati fenntartású intézmények állami fenntartásba vételéről szóló 2012. évi CLXXXVIII. törvény 3. § (1) bekezdése értelmében a települési önkormányzati társulás állami köznevelési feladatot 2013. január 1-jétől nem láthat el. 

A 4.) pontban foglalt óvodai intézményfenntartó társulás a Mötv. rendelkezéseinek nem felel meg, mivel az jogi személyiséggel nem rendelkező társulásként működik. 

A hatályos jogszabályi előírásoknak történő megfelelés érdekében a társulást alkotó Önkormányzatoknak (Mezőhék, Martfű) a következő lehetőségük van:

1.) Mezőhék és Martfű Önkormányzatának Képviselő-testületei a társulási megállapodást megszüntetik, Mezőhék új költségvetési szervet alapít az óvodai nevelés ellátására.

2.)  A jelenlegi társulás átalakítása jogi személyiségű társulássá, amely a két település óvodai nevelési feladatait a fenntartásában lévő és irányítása alá tartozó költségvetési szerv útján látja el. 

3.) Mezőhék Község nem tartana fenn költségvetési szervet az óvodai nevelési feladatok ellátására, és feladat-ellátási szerződést kötne olyan önkormányzattal, melynek irányítása, fenntartása alatt működik óvodai feladatokat ellátó költségvetési szerv. 

A Mezőhék Községgel folytatott egyeztetések alapján mindkét önkormányzat számára a legkedvezőbb megoldás a jelenlegi társulási megállapodás 2013. június 30. napjával történő megszüntetése. 

A társulási megállapodás megszüntetéséhez a társulást alkotó önkormányzatok Képviselő-testületeinek minősített többséggel hozott jóváhagyása szükséges. 

A megszüntetést követően a jelenleg hatályos társulási megállapodás 13.4 pontja értelmében Martfű Város Önkormányzata 30 napon belül köteles pénzügyi elszámolást készíteni. 

Kérem a Tisztelt Képviselő-testületet, hogy az előterjesztést tárgyalja meg, és az alábbi határozati javaslatot fogadja el. 

Martfű, 2013. június 14. 











Dr. Kiss Edit











polgármester

Készítette: 
Szász Éva 



jegyző

Határozati javaslat:
…./2013. (VI. 27.) Ö. határozat

Óvodai intézményfenntartó társulási megállapodás megszüntetésére
Martfű Város Önkormányzatának Képviselő-testülete megtárgyalta az óvodai intézményfenntartó társulás megszüntetésére vonatkozó előterjesztést, mely alapján a Mezőhék és Martfű Óvodai Intézményfenntartó Társulást 2013. június 30. napjával közös megegyezéssel megszünteti. 

A társulási megállapodás 13.4 pontja értelmében Martfű Város Önkormányzata a megszűnést követő 30 napon belül pénzügyi elszámolást készít. 

Határidő:
2013. július 30.

Felelős:
polgármester

A Játékvár Óvoda és Bölcsőde dokumentumaiban a társulás megszűnését át kell vezetni.

Határidő:

· alapító okirat módosítása és törzskönyvi bejegyzése: 2013. július 1. 

· egyéb dokumentumok módosítása: 2013. augusztus 31.

Felelős:
Intézményvezető

A Képviselő-testület felhatalmazza a polgármestert, hogy a határozat mellékletét képező Társulási Megállapodás megszüntetésére vonatkozó okiratot aláírja. 

Erről értesülnek: 

1. Jász-Nagykun-Szolnok Megyei Kormányhivatal

2. Mezőhék Község Önkormányzata

3. Játékvár Óvoda és Bölcsőde Martfű

4. Képviselők helyben

